ŽELJKO KOMŠIĆ koji je nedavno treći put izabran za hrvatskoga člana Predsjedništva BiH, no većinom bošnjačkim glasovima, za emisiju ''Licem u lice sa Ivasom" Telegraf TV-a progovorio je o odnosima s Hrvatskom, pitanjem nadglasavanjem Hrvata u BiH i mnogim drugim temama. Ponajprije je prokomentirao želju Dragana Čovića za promjenom Izbornog zakona rekavši: ''On zna da do promjene Izbornog zakona, na način koji on hoće, nikada neće doći'', dodavši: ''Nije prvi put da Dragan Čović nastupa s tako tvrdim stavovima, a onda se poslije povlači.''

Ni u kojem smislu Hrvati u BiH nisu nadglasani, smatra Komšić

''Nema nadglasavanja Hrvata u BiH ni u kojem smislu - ni u političkom, ni u etničkom, ni u ekonomskom, ni u bilo kom drugom, čak ni u fizičkom. Hrvati su, kako to stoji u našem Ustavu, konstitutivan narod. S obzirom na to da su konstitutivan narod, istina najmalobrojniji, ostvaraju bar trećinu udjela u vlasti na državnom nivou'', odlučno je ustvrdio Komšić. Izjavio je kako ne postoji nikakva vrsta pritiska na Hrvate i podsjetio da sve građane BiH muče isti problemi, a to su pravna nesigurnost i beznađe u kojem žive.

Kada mu se spomene situacija nadvladavanja bošnjačkom većinom nad Hrvatima u BiH, Komšić naglašava kako jd on ne uočava, već ponovo spominje Čovića. ''Kada kažu nametanje većinom, volio bih da se obrazloži odakle to nadmetanje i što smatraju pod tim nadmetanjem. Ako nije nametanje što jedan Hrvat, u ovom slučaju Dragan Čović, nije izabran u Predsjedništvo BiH, drugi jeste, to jest ja'', rekao je Komšić i dodao: ''Onda možemo govoriti o majorizaciji HDZ-a, a to nije jednako Hrvati.''

''Sve drugo je inozemstvo''

Situaciju u kojoj sve više svaki od tri konstitutivna naroda u Bosni i Hercegovini gleda izvan vlastite zemlje, Komšić pozivanjem sugrađana da gledaju u BiH podsjeća da je to njihova zemlja. ''Mi smo jedina braća i sestre ovdje, u granicama BiH. Jedino smo ovdje, svoj na svome. Sve drugo je inozemstvo, pa čak i Beograd, Zagreb, Ankara, Moskva, Washington, London, bilo što.'' Za Komšića, običan narod uostalom ne gleda tako na BiH, već se takav dojam stječe zahvaljujući izjavama političkih lidera. A kad ljudi odlaze, što je veliki problem, odlaze u zemlje zapadne Europe.

Kada je u izbornoj noći izjavio "da je on njihov predsjednik, glasali oni za njega ili ne", ta izjava nije se mnogima svidjela, no Komšić tvrdi kako je htio uključiti i one koji nisu glasali za njega, a ne ispasti arogantan. ''Moja obaveza je da to budem i za one koji me ne vole i da radim u njihovom interesu i za njihovu korist, bez obzira na to što me ne vole'', podsjeća. Željko Komšić vidi Kosovo kao nezavisnu državu, no kaže kako Republika Srpska nikad neće biti neovisna, jer Kosovo i BiH nisu isto.

Beogradu i Zagrebu poručuje da znaju gdje prelaze granicu

Tekst se nastavlja ispod oglasa

Kada je upitan o formiranju hrvatskog kao trećeg entiteta u BiH, Komšić je rekao da to nije nimalo realno. Što se tiče odnosa sa Srbijom i Hrvatskom, čelnicima susjednih zemalja poručuje da mogu računati na njega i da će on biti posvećen prijateljskim odnosima. ''Ali vas molim, i u Zagrebu i Beogradu, samo da znate gdje prelazite granicu. I gdje pokazujete dokumente. To je na Savi, to je na Drini, to je na Uni."

Bosanski političar napominje da BiH mora štiti svoje interese, te kako on neće raditi ni za Hrvatsku, ni za Srbiju, nego samo za mir u cijeloj regiji. ''Ali, molim vas samo, zaustavite se malo, jer vas i policija zaustavlja na Drini, Savi i Uni. Jer tu ulazite u BiH. I fizički, i politički, i kako god',' naglašava.

Hrvatska se mora otrijezniti u postupcima prema BiH

Prema njegovu mišljenju, BiH mora tražiti nove prijatelje u EU-u i NATO-u, kojih je Hrvatska već članica. No Komšić želi naglasiti hrvatskoj vladi kako BiH nije hrvatska podružnica. ''To što oni rade, zapravo jeste miješanje u unutrašnje poslove nezavisne i suverene države, za koju tvrde da im je prijateljska. Dakle, i Hrvatska će morati malo da se otrijezni kada je riječ o postupcima prema BiH, bez obzira na to što su oni u EU i NATO.''

''Baš zbog toga što je Hrvatska članica i NATO i EU, put u Uniju ide i preko Republike Hrvatske. Mi smo toga svjesni. Mi smo spremni da radimo na tome zajedno. Ako hoće da nam pomognu, neka nam pomognu, ako neće, neka nam ne odmažu na tom putu'', poručuje Komšić.